Die Kings se 'pes' terug op sy pos | Netwerk24
Die Kings se 'pes' terug op sy pos
Deur Michael Green 02 November 2016 20:00
Chris Cloete in aksie vir die Kings vroeër vanjaar.Foto: THEO JEPHTA
Chris Cloete is slaggereed om weer 'n pes by die afbreekpunte vir die Southern Kings in volgende jaar se Superrugby-reeks te wees.
Cloete het saam met die belowende CJ Velleman vanjaar uitmuntend vertoon, al het hulle in 'n sukkelende span gespeel.
Toe dié twee spelers gedurende die seisoen beseer is, is hul afwesigheid beslis gevoel.
Daarom was Deon Davids, die Kings se hoofafrigter, Woensdag in sy noppies om te kon aankondig dat Cloete weer vir die Kings beskikbaar sal wees.
Velleman het verlede seisoen al 'n kontrak onderteken om weer in die Baai te speel, maar daar was twyfel oor Cloete se beskikbaarheid.
"Cloete is 'n fantastiese speler. Ek is verheug dat hy weer vir ons in aksie sal wees," het Davids gesê.
Nog 'n flank wat vanjaar sy stempel vir die Kings afgedruk het, Stefan Willemse, sal ook weer vir die Kings speel.
Willemse het die afgelope Curriebeker-seisoen vir die Westelike Provinsie uitgedraf.
Die flank Andisa Ntsila van die SWD-Arende, wat ook 'n paar keer vir die Kings gespeel het, is ook weer gekontrakteer.
"Om CJ se leemte te probeer vul, het ons ook Onke Dubase van Grens genooi om hom op 'n proefgrondslag by ons in die Baai aan te sluit," het Davids gesê.
Die losskakel Lionel Cronjé kan op sy beurt 'n sleutelspeler vir die Kings word.
Hy het Superrugby-ervaring by die Haaie, Stormers en die Brumbies opgedoen.
Davids het bevestig dat Louis Fouche nie – soos vroeër berig is – hom weer by die Kings sal aansluit nie.
Cronjé sal in hierdie stadium met Pieter-Steyn de Wet en die jong Garrick Mattheus vir die nommertien-trui meeding.
Masixole Banda het vanjaar vir die Bulldogs uitgeblink.Foto: GALLO IMAGES
Masixole Banda van Grens, wat onlangs as die Eersteliga-reeks se Speler van die Jaar gekies is, kan hom ook op 'n proefgrondslag op losskakel of heelagter by die Kings inspeel.
Davids het ook gesê Christiaan de Bruin (agtsteman, OP-Kings), Johan Steyn (skrumskakel, Arende), Ntabeni Dukisa (veelsydige agterspeler, tot onlangs by Griekwas) en Luzuko Vulindlu (senter, Arende) is gekontrakteer.